Grænum orkugarði verður líklega fundinn staður á norðurströnd Reyðarfjarðar og þar á að hefjast framleiðsla á rafeldsneyti eftir sex ár. Þetta kemur fram í nýjum samningi Fjarðabyggðar og alþjóðlegs fjarfestingasjóðs sem ætlar að verja sem nemur 14 billjónum íslenskra króna í slíkar fjárfestingar á næstu átta árum. 14 þúsund milljörðum.
Stefnt er að því að hefja framleiðslu á rafeldsneyti á Reyðarfirði árið 2028 og nýta varma sem verður til við framleiðsluna í hitaveitu. Þetta kemur fram í nýrri yfirlýsingu Fjarðabyggðar og dótturfélags fjárfestingasjóðsins CIP.
Fjarðabyggð og dótturfélag CIP, sem er alþjóðlegur fjarfestingasjóður með höfuðstöðvar í Danmörku, hafa um nokkurt skeið unnið saman að áformum um grænan orkugarð á Reyðarfirði. Þar yrði framleitt rafeldsneyti svo sem vetni og ammóníak og jafnvel áburður. Rafeldsneyti er talið vænlegasta leiðin til að ná fram orkuskiptum í sjávarútvegi og vöruflutningum. Þá hefur dótturfélag CIP undirritað viljayfirlýsingu við Fljótsdalshrepp um að stórt vindorkuver verði reist í hreppnum sem sjái orkugarðinum á Reyðafirði fyrir rafmagni.
Í nýju yfirlýsingunni kemur fram að Fjarðabyggð og dótturfélag CIP gangi til samninga um staðarval, hafnarstarfsemi, aðgang að vatni og uppbyggingu á hitaveitu með heitu vatni sem verður til í orkugarðinum. Gert er ráð fyrir að orkugarðurinn byggist upp á norðurströnd Reyðarfjarðar, sem er í eigu Fjarðabyggðar, og framleiðsla rafeldsneytis geti hafist árið 2028.
CIP hefur einbeitt sér að ýmsum fjárfestingum í grænni orkuframleiðslu víða um heim. Sjóðurinn ætlar að auka hlut sinn í orkuskiptum verulega með fjárfestingum og verja 100 milljörðum evra í slíkar fjarfestingar á næstu átta árum. Á bak við CIP standa 120 alþjóðlegir fjárfestar, þar á meðal margir norrænir og alþjóðlegir lífeyrissjóðir.
Grænum orkugarði verður líklega fundinn staður á norðurströnd Reyðarfjarðar og þar á að hefjast framleiðsla á rafeldsneyti eftir sex ár. Þetta kemur fram í nýjum samningi Fjarðabyggðar og alþjóðlegs fjarfestingasjóðs, sem ætlar að verja 14 þúsund milljörðum íslenskra króna í slíkar fjárfestingar víða um heim á næstu átta árum. 